**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: HIV/ -1/2023.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2023. február 23-ai rendes nyilvános ülésére**

**Tárgy:** A temetkezés rendjéről szóló 38/2016. (XI. 30.) önkormányzati rendelet módosítása

**Az előterjesztő:** Papp Gábor polgármester

**Készítette:** dr. Tüske Róbert jegyző

**Megtárgyalta:** Pénzügyi, Turisztikai és Városfejlesztési Bizottság

Ügyrendi és Jogi Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Tisztelt Képviselő-testület!

A helyi önkormányzat kötelező feladata a köztemetők fenntartása, melynek alapvető rendelkezéseit a temetőkről és a temetkezésről szóló 1999. évi XLIII. törvény szabályozza (a továbbiakban: Ttv.)

A Ttv. rendelkezései szerint önkormányzati rendelet állapítja meg a helyi sajátosságoknak megfelelő részletszabályozást. E kérdést a temetkezés rendjéről szóló 38/2016. (XI. 30.) önkormányzati rendelet szabályozza. A rendelet legutolsó módosítására 2022. november 24-ei képviselő-testületi ülésen került sor, amikor a temetői díjak felülvizsgálata történt meg 2023. január 1-jei hatálybalépéssel.

A Miniszterelnökség Területi Közigazgatásért Felelős Államtitkárának ellenőrzési terve szerint a Zala Vármegyei Kormányhivatal vizsgálta az önkormányzatok temetkezési kérdéseket szabályozó rendeleteit. Ennek keretében az önkormányzat 38/2016. (XI. 30.) önkormányzati rendelete is felülvizsgálatra került.

Az önkormányzati rendelet alapvetően megfelel a törvényi előírásoknak, azonban a Kormányhivatal javasolta egyes rendelkezések felülvizsgálatát. Így a rendelet-alkotásra vonatkozó felhatalmazó rendelkezés pontosítását és a Ttv. 9. § szerinti részletes előírások biztosításának pontos előírásait.

*„Ttv.* *9. §**(1) A temető létesítése során a temetőtulajdonos*

*a) utat,*

*b) ravatalozót,*

*c) a halottak ideiglenes elhelyezésére szolgáló tárolót és hűtőt,*

*e) a temető bekerítését vagy élősövénnyel való lehatárolását,*

*f) vízvételi lehetőséget, illemhelyet,*

*g) az utak sorfásítását,*

*h) hulladéktárolót*

*a kormányrendeletben meghatározottak szerint köteles biztosítani.*

*(2) Amennyiben e törvény eltérően nem rendelkezik, lezárt temetőben az (1) bekezdés e), f) és h) pontjában meghatározott temetői létesítményeket kell biztosítani.”*

Áttekintve az önkormányzati rendeletet, az előterjesztés melléklete szerint javaslom a rendelet módosítását összhangban a kormányhivatal által javasoltakkal, a Ttv. 9. § (1) bekezdés *a-h)* pontjában foglalt előírások részlet szabályainak kidolgozása érdekében. E részletszabályok vonatkozásában pedig javaslom a rendelet 3. melléklettel történő kiegészítését, mely szabályozza az Árpád utcai köztemetőben biztosított tárgyi és infrastrukturális feltételeket.

A városi temető fenntartója az önkormányzat, üzemeltetője a képviselő-testület döntése alapján Hévíz Város Önkormányzat Gazdasági és Műszaki Ellátó Szervezete (a továbbiakban: GAMESZ).

A módosításra vonatkozó szabályozás a GAMESZ-szel, mint üzemeltetővel egyeztetésre került annak érdekében, hogy a javasolt szabályozás és a kialakult temetőhasználati gyakorlat összhangja összevetésre kerüljön. A GAMESZ, mint üzemeltető részéről a rendeletmódosítással kapcsolatos ellenvélemény nem volt, a módosítást az üzemeltető támogatja.

A kormányhivatal arra is tájékoztatást bocsátott ki, hogy a temető rendeletben előírt díjak felülvizsgálata során a Ttv. 40 § (5) bekezdésében előírt vélemény kikérési kötelezettségnek az önkormányzat mindig tegyen eleget.

*„Ttv. 40. § (5) A települési önkormányzat képviselő-testülete, fővárosban a közgyűlés a díj megállapításakor kikéri a fogyasztók területileg illetékes érdek-képviseleti szerveinek véleményét.”*

2016. óta minden díjemelést megelőzően a hatáskörrel rendelkező társadalmi szervezettel az egyeztetés megtörtént, így a 2023. január 1-től hatályos díjak esetében is, és ez a jövőben is meg fog történni.

Mivel jelen rendelet-tervezet díj vonatkozásában módosítást nem tartalmaz, vélemény kikérési kötelezettség nincs.

**A rendelet-tervezetet általános indokolása**

A Ttv. 9. §-ának előírásai szerint szükséges a temetői infrastruktúrára vonatkozó szabályozás pontosítása.

**A rendelet-tervezetet részletes indokolása**

1. § A rendelet bevezető rendelkezésének kiegészítése szükséges a Ttv. pontos felhatalmazó rendelkezésével az Alaptörvény meghatározott cikkével és az Mötv. 13. § (1) bekezdés 2. pontjával

2. § A Ttv. 9. §-ában foglaltak közül az utak, temető kerítés, vízvételi lehetőség, illemhely használat, sorfásítás, hulladékkezelési előírások szabályozása

3. § A temető kegyeleti rendjére vonatkozó előírások

4. § 12 éven aluli gyermek temetőben tartózkodására vonatkozó előírások

5. § A ravatalozó használatával kapcsolatos szabályozás

6-7. § A rendelet kiegészül a 3. melléklettel

8. § A hatálybalépést szabályozó rendelkezés

Tisztelt Képviselő-testület!

Az előterjesztés alapján kérem a rendelet-tervezetet megvitatni és elfogadni szíveskedjenek! A rendelet elfogadása minősített szótöbbséget igényel.

**2.**

Hévíz Város Önkormányzat Képviselő-testületének

../… (.. . ..) önkormányzati rendelete

a temetőkről és a temetkezés rendjéről szóló 38/2016. (XI. 30.) önkormányzati rendelet módosításáról

Hévíz Város Önkormányzat Képviselő-testülete a temetőkről és a temetkezésről szóló 1999. évi XLIII. törvény 6. § (4) bekezdésében, a 41. § (3) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló [2011. évi CLXXXIX. törvény 13. § (1) bekezdés 2. pont](https://njt.hu/jogszabaly/2011-189-00-00#SZ13@BE1@PO2)jában meghatározott feladatkörében eljárva a következőket rendeli el:

**1. §**

A temetőkről és a temetkezés rendjéről szóló 38/2016. (XI. 30.) önkormányzati rendelet bevezető része helyébe a következő rendelkezés lép:

„Hévíz Város Önkormányzat Képviselő-testülete a temetőkről és a temetkezésről szóló 1999. évi XLIII. törvény 6. § (4) bekezdésében, a 41. § (3) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló [2011. évi CLXXXIX. törvény 13. § (1) bekezdés 2. pont](https://njt.hu/jogszabaly/2011-189-00-00#SZ13@BE1@PO2)jában meghatározott feladatkörében eljárva a következőket rendeli el:”

**2. §**

A temetőkről és a temetkezés rendjéről szóló 38/2016. (XI. 30.) önkormányzati rendelet 2. §-a helyébe a következő rendelkezés lép:

„2. § (1) A fenntartó létesíti a temetőben az utakat, járdákat. Az üzemeltető a fenntartó jóváhagyáséval fejleszti a temetői utakat, járdákat. Az temetői utak, járdák fenntartásáról, tisztántartásáról, síkosság mentesítéséről az üzemeltető gondoskodik. Rendkívüli időjárás esetén az üzemeltető a balesetveszély elkerülése érdekében a szükséges ideig korlátozhatja a temetőben történő közlekedést.

(2) A temető létesítésnek feltétele a temető bekerítése. Az üzemeltető a temetőt a kerítés fenntartása mellett élősövénnyel határolhatja le. Az üzemeltető gondoskodik a kerítés és élősövény gondozásáról, fenntartásáról, felújításáról, javításáról.

(3) Az üzemeltető térítésmentesen biztosítja sírgondozás céljára a vízvételi lehetőséget.

(4) A temetőben nyitva tartási időben az illemhely használata térítésmentesen biztosított.

(5) A temetőben az utak sorfásítása az üzemeltető feladata. Az üzemeltető gondoskodik a sorfák, továbbá egyéb nem temetési helyen lévő növényzet gondozásáról, cseréjéről. A temetőben az üzemeltetőn kívüli személynek növényeket ültetni kizárólag a temetési helyre lehet.

(6) A temetőben keletkezett hulladék rendszeres gyűjtéséről, elhelyezéséről és kezeléséről az üzemeltető gondoskodik. Az üzemeltető a temetőben keletkezett hulladék gyűjtésére térítésmentesen hulladéktárolót, konténert biztosít, amelyek ürítéséről és elszállításáról szükség szerint a hulladékgazdálkodási közszolgáltatóval kötött szerződés alapján gondoskodik.

(7) A temetőben keletkezett szerves hulladékot, a gyomot, az elszáradt virágot és koszorút, a gyertyát és mécsest a temetőben a kijelölt hulladékgyűjtő helyre elhelyezett hulladékgyűjtőbe kell elhelyezni.”

**3. §**

A temetőkről és a temetkezés rendjéről szóló 38/2016. (XI. 30.) önkormányzati rendelet 3. §-(3) bekezdése a helyébe a következő rendelkezés lép:

„(3) A temetőben tilos kegyeletet sértő módon hangoskodni, zenét hallgatni, továbbá tilos olyan magatartást tanúsítani, tevékenységet végezni, amely sérti a kegyeletet, és megbotránkozást kelt.”

**4. §**

A temetőkről és a temetkezés rendjéről szóló 38/2016. (XI. 30.) önkormányzati rendelet 3. §-(5) bekezdése a helyébe a következő rendelkezés lép:

„(5) A temető nyitvatartási időben látogatható, de 12 éven aluli gyermek csak felnőtt felügyelete mellett tartózkodhat a temetőben.”

**5. §**

A temetőkről és a temetkezés rendjéről szóló 38/2016. (XI. 30.) önkormányzati rendelet 3. §-a következő (8)-(13) bekezdésekkel egészül ki:

„(8) A ravatalozót csak az üzemeltető engedélyével és rendeltetésének megfelelően lehet használni. A ravatalozó zárásáról az üzemeltető vagy a temetkezési szolgáltató gondoskodik.

A tűzveszély keletkezését eredményező magatartástól tartózkodni kell a tűzgyújtásra alkalmas eszközöket, gyertyát, mécsest úgy elhelyezni, hogy az tüzet ne okozzon.

(9) A ravatalozó használata csak akkor nem kötelező, ha a temetőbe szállított halott haladéktalanul eltemetésre kerül.

(10) A temetőbe beszállított, - kötelező azonosítást követően - haladéktalanul eltemetésre nem kerülő elhunytak holttestét a temetkezési szolgáltató köteles a temetésig a ravatalozó épületben üzemelő halotthűtőben tartani a temetési helyre történő elhelyezésig.

(11) Hamvasztásos temetés esetén, amennyiben nem kerül sor az urnában lévő hamvak haladéktalan elhelyezésre az urnát a temetési helyen, a ravatalozó épületében kell tartani a temetés, vagy a temetési helyre történő elhelyezés időpontjáig.

(12) A ravatalozó helyiséget az üzemeltető a temetés időpontja előtt legalább 1 órával köteles kinyitni.

(13) A ravatalozó rendszeres takarításáról, szükség szerinti fertőtlenítéséről az üzemeltető gondoskodik.”

**6. §**

A temetőkről és a temetkezés rendjéről szóló 38/2016. (XI. 30.) önkormányzati rendelet a következő 10/B §-al egészül ki:

„10/B. § A temetőre vonatkozó tárgyi és infrastrukturális feltételek leírását az [3. melléklet](https://or.njt.hu/eli/v01/734323/r/2022/10#ME1) tartalmazza.”

**7. §**

A temetőkről és a temetkezés rendjéről szóló 38/2016. (XI. 30.) önkormányzati rendelet a rendelet 1. melléklete szerinti 3. melléklettel egészül ki.

**8. §**

Ez a rendelet 2023. március 1-jén lép hatályba.

dr. Tüske Róbert Papp Gábor

jegyző polgármester

*3. melléklet a 38/2016. (XI. 30.) önkormányzati rendelethez*

1. A temetőben biztosítandó tárgyi és infrastrukturális feltételek

|  |  |  |
| --- | --- | --- |
| **A.** | **B** | **C** |
|  | **Árpád utcai temető helyi tárgyi, infrastrukturális feltétel megnevezése** | **Előírt** **feltétel** **(igen/nem)** |
| 1. | Út | igen |
| 2. | Ravatalozó | igen |
| 3. | A halottak ideiglenes elhelyezésére szolgáló tároló és hűtő | igen |
| 4. | A köztemető bekerítése, lehatárolása kerítéssel | igen |
| 5. | A köztemető bekerítése, lehatárolása élő sövénnyel | igen |
| 6. | Vízvételi lehetőség | igen |
| 7. | Illemhely | igen |
| 8. | A köztemető területének – rendeltetésének és a helyi jellegének megfelelő – parkosítása | igen |
| 9. | Az utak sorfásítása | igen |
| 10. | Hulladéktároló | igen |

**3.**

**Előzetes hatásvizsgálat**

a jogalkotásról szóló 2010. évi CXXX. törvény 17. § (1) bekezdése alapján

**A rendelet-tervezet címe**: A temetkezés rendjéről szóló 38/2016. (XI. 30.) önkormányzati rendelet módosítása

**Társadalmi-gazdasági hatása**: A Ttv. szerinti előírások pontosítása, a infrastrukturális feltételekre és használati szabályokra.

**Költségvetési hatása**: nincs

**Környezeti, egészségi hatása**: Nincs

**Adminisztratív terheket befolyásoló hatása**: nincs

**Egyéb hatása**: Nincs

**A rendelet megalkotásának szükségessége**: a normatív szabályozás pontosítása.

**A rendelet megalkotása elmaradása esetén várható következmények**: az önkormányzati rendelet törvényességi felülvizsgálatának kezdeményezése.

**A rendelet alkalmazásához szükséges feltételek**:

* **személyi**: rendelkezésre áll
* **szervezeti**: rendelkezésre áll
* **tárgyi**: rendelkezésre áll
* **pénzügyi**: rendelkezésre áll

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| dr. Tüske Róbert | törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |