Iktatószám: HIV/5864-1/2023.

Napirend sorszáma:

**ELŐTERJESZTÉS**

**Hévíz Város Önkormányzat Képviselő-testületének**

**2023. február 23-i nyilvános ülésére**

**Tárgy:** Hévíz Város Önkormányzat 2022. évi költségvetéséről szóló 2/2022. (II.11.) rendelet módosítása

**Az előterjesztő:** Papp Gábor polgármester

**Készítette**: Szintén László közgazdasági osztályvezető

Boros Lajosné számviteli ügyintéző

**Megtárgyalta:** Pénzügyi, Turisztikai és Városfejlesztési Bizottság,

Emberi Erőforrások Bizottság,

Ügyrendi és Jogi Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**BEVEZETŐ**

Tisztelt Képviselő-testület!

Az államháztartásról szóló 2011. évi CXCV. törvény (továbbiakban Áht.) 34. § (1) bekezdése alapján a helyi önkormányzat költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításról - (2) és (3) bekezdésben meghatározott kivétellel – a képviselő-testület dönt.

A helyi önkormányzat költségvetési rendelete lehetővé teszi a polgármester számára a helyi önkormányzat bevételeinek és kiadásainak módosítását és a kiadási előirányzatok közötti átcsoportosítást.

Az Áht. 34. § (4) bekezdés szerint a képviselő-testület a (2) és (3) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével – negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-ei hatállyalmódosítja költségvetési rendeletét.

Ha év közben az Országgyűlés, a helyi önkormányzatot érintő módon a támogatások előirányzatait zárolja, azokat csökkenti, törli, akkor az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

A (3) bekezdés szerint a helyi önkormányzati költségvetési szerv bevételi és kiadási előirányzatait – a Kormány rendeletében meghatározott esetben – a helyi önkormányzati költségvetési szerv saját hatáskörében módosíthatja, kiadási előirányzatokat egymás között átcsoportosíthatja.

Hévíz Város Önkormányzat 2022. évi költségvetéséről szóló 2/2022. (II. 11.) rendelet módosítása vált szükségessé. A jelenlegi módosítás elsősorban az állami támogatás összegének módosulása miatti bevételi előirányzat-változása, a működési bevételi és kiadási előirányzatok év végi realizálását, az államháztartáson belülről és kívülről átvett; államháztartáson belülre és kívülre átadott pénzeszköz előirányzott összegének módosulását, a felhalmozási kiadási előirányzatok változását, valamint a Képviselő-testületi döntések költségvetési rendeleten való átvezetését tartalmazza.

**2.**

**BEVÉTELEK**

Az önkormányzat és intézményei bevételi főösszege jelen rendelet módosítás hatására intézményenként eltérő, de összességében 194 873 000 forinttal nőtt, ezen belül pénzforgalmi szempontból működési bevételek előirányzata 108 965 000 forinttal, a felhalmozási bevételek előirányzata pedig 32 594 000 forinttal nőtt.

Az **Önkormányzat** bevételi főösszege előirányzata 216 487 000 forinttal nőtt. A működési pénzforgalmi bevételi előirányzatát több tényező is befolyásolta pozitív és negatív irányba is, melyek egyenlegeként 130 579 000 forinttal növekedett. A változás első sorban az állami támogatásokat érinti, kisebb mértékben a különböző támogatásokat, illetve egyéb működési bevételeket.

Az *állami támogatásokat* érintően tárgy évben a legutóbbi módosítás óta az alábbi változások történtek, melyek átvezetése szükséges:

* Évente két alkalommal (májusban és októberben) a jogszabály lehetővé teszi az állami támogatás tervezésekor közölt mutatószámok módosítását a már ismert tényadatok alapján. A 2022. októberi felmérés eredményeként 7 165 000 forinttal nőtt az állami támogatás, melynek részleteit a 4 . melléklet mutatja be.
* A települési önkormányzatok által biztosított egyes közszolgáltatásokat érintő 2022. évi béremelésekhez nyújtott támogatásról szóló 8/2022 (I.14.) korm. rendeletet módosító 472/2022 (XI.21.) korm. rendelet alapján 865 000 forint többlettámogatás került kiutalásra. a teljes összegek kimutatása ellátott feladatonként a 4. mellékletben található.
* A kormány 61/2022. (II. 28.) rendeletében szabályozta a mikro-, kis- és középvállalkozások 2022. évi iparűzési adókedvezményével kapcsolatos önkormányzati támogatást. 2022. május 16. napi adatok alapján nettó finanszírozás keretében 52 843 000 forint kiegészítésben részesült az önkormányzat.
* A teljesülés alapján finanszírozott Egészségügyi kiegészítő pótlék és Szociális ágazati összevont pótlék összege 47 271 000 forint.

Az *Egyéb működési célú támogatások államháztartáson belülről sor* változása 7 594 000 forint, mely az alábbiak eredménye:

* Jelzőrendszeres házi segtségnyújtás támogatásának éven belüli elszámolásából eredően 246 000 forint visszafizetésével csökkent a támogatás összege
* Társult önkormányzatok orvosi ügyeleti kiadásokhoz 2 434 000 forint hozzájárulás realizálódott a tervezetten felül.
* Csapadékvíz infrastruktúra fejlesztés Hévízen TOP-2.1.3-16-ZA1-2021-00047 azonosító számú pályázat támogatási összegének működésre kapott részének átcsoportosítása a felhalmozási bevételekről.

*A működési bevételek* a megnövekedett rezsiköltségek továbbszámlázásából adódóan növekedtek.

A *működési célú támogatások államháztartáson kívülről* sor összege, 8 251 000 forinttal nőtt a HUHR/1901/4.1.2 Robots C. elnevezésű pályázat külföldi partnerrel bruttó módon történő elszámolásából eredően.

A *felhalmozási bevételek* változása a 164/2022 (IX.13) és a 192/2022 (X.27.) KT határozatok alapján történő ingatlan értékesítéséből (Hévíz 1069/4/A/4 hrsz, Kossuth L. u 7., fszt 2.) származik.

A Finanszírozási bevételekben történő módosulást a 2022. szeptember-december hónapok nettó finanszírozásból eredő megelőlegezés növekedése és a 2021. évi HIPA 1 % támogatás elszámolásából eredő összeget jelenti.

Az **Intézmények** költségvetésénekbevételi oldalán a 200/2022 (XI.24); 201/2022 (XI.24.); és a 213/2022 (XI.24.) KT határozatokkal elfogadott változások kerültek a rendeletben átvezetésre.

**3.**

**KIADÁSOK**

Az önkormányzat és intézményei kiadási főösszege a bevételi főösszeggel megegyezően jelen rendelet módosítás hatására intézményenként eltérő, de összességében 194 873 000 forinttal nőtt, pénzforgalmi szempontból működési kiadási előirányzata 307 808 000 forinttal nőtt, a felhalmozási kiadások előirányzata pedig 163 699 000 forinttal csökkent.

Az **Önkormányzat** működési pénzforgalmi kiadásai összességében 278 236 000 forinttal csökkent, melynek részleteit a képviselő-testület által meghozott döntések, valamint a pályázatok és a beruházások megvalósítása során felmerült működési és felhalmozási kiadások közötti átcsoportosítások határozzák meg.

A *személyi juttatások és a munkaadót terhelő járulékok* előirányzatának 15 000 forinttal történő összesített csökkentését és annak más sorokra történő átcsoportosítását az időarányos teljesítés tette lehetővé.

A *dologi kiadások* változására nagyobb mértékben kiható tételek:

* Gyógyhely fejlesztés GINOP-7.1.9-17-2017-00003 projekt - fordított ÁFA átvezetése működési kiadásokra (165 087 000 forint)
* Csapadékvíz infrastruktúra fejlesztés Hévízen TOP-2.1.3-16-ZA1-2021-00047 támogatás működési kiadásokra fordítható összegének átcsoportosítása felhalmozási kiadásokról. (5 406 000 forint)
* Hosszú lejáratú fejlesztési hitel kamatának növekedése (5 320 000 forint).
* Polgármeszteri keret felhasználásából dologi kiadást érintő összeg 326 000 forint.
* Energia árak megnövekedése miatt a továbbszámlázott összegek kerete is nőtt.
* További módosításokként a részletező kódok közötti átcsoportosítások történtek teljesülés alapján, de a kiemelt előirányzat összegét nem módosították.

Az *államháztartáson belülre történő* *működési célú támogatás* növekedését a Share Music HUHR/1901/3.1.2/0053 projektzárás miatti előlegvisszafizetés (700 000 forint) és a HUHR/1901/4.1.2 Robots C. projekt bruttó módon történő elszámolásából eredő árfolyamkülönbség eredményezi (12 538 000 forint).

Az *államháztartáson kívülre történő* *működési célú támogatás* soron a 213/2022 (XI.24.) KT határozat alapján történő Hévízi Sportkör 15 000 000 forint támogatása jelenik meg változásként.

*Elvonások, befizetések* között szerepel a finenszírozási bevételeken és kiadásokon belül megelőlegezésként is megjelenő 2021. évi HIPA 1 % támogatás elszámolásából eredő összeget 57 410 000 forint.

A *Működési és felhalmozási célú céltartalék, az általános tartalék*összegét is befolyásolták a nemzetközi pályázatok elszámolásából eredő árfolyamkülönbségek, a nem tervezett bevételek valamint az eddig felsorolt testületi döntések,kötelezettségek.

A polgármesteri keretből került finanszírozásra

* A Hévízi Szépkorúak Vidám Társasága 1. születésnapi rendezvényének támogatása 195 000 forint összegben;
* Zala vármegye Szíve-java kiadvány támogatása 163 000 forint összegben;
* Musica Antiqua 45. éves jubileumi évfordulójának rendezvényéhez való hozzájárulás 69 000 forint értékben;
* Mikulás csomagok 95 000 forintért.

A felhalmozási pénzforgalmi kiadások előirányzata 155 869 000 forinttal csökkent, mely összeg a már korábban felsorolt döntések együttes következménye (pl: első sorban a beruházások-dologi kiadások közötti átvezetések).

Az **Intézmények** kiadási előirányzatainak változását a bevételeknél is leírt, 200/2022 (XI.24); 201/2022 (XI.24.); és a 213/2022 (XI.24.) KT határozatokkal elfogadott változások rendeletben történő átvezetése jelenti, valamint kiemelt előirányzatokon belül teljesülés alapján a kormányzati funkciók közötti megoszlás módosítása történt.

**4.**

**LÉTSZÁM**

A költségvetési szervek létszámkerete 2022. január 1-jei időpontra 173 fő, melynek időbeli változása költségvetési szervenkénti megbontásban a 2/2022 (II.11.) költségvetési rendelet 22. mellékletében követhető. A legutolsó módosítás óta változás nem történt.

**5.**

**ÖSSZEFOGLALÓ**

A jelen előterjesztéssel benyújtott - 2022. évi költségvetés módosításáról szóló - rendelettervezet a város költségvetését 5 335 897 000 forint bevételi és ugyanannyi összegű kiadási fő összegre módosítja.

Általános indokolás

Hévíz Város Önkormányzat Képviselő-testülete megalkotja a 2022. évi költségvetési rendelet módosításáról szóló önkormányzati rendeletét.

Részletes indokolás

**1. § -3. §**

A költségvetési bevételek és kiadások módosulásának átvezetése.

**4. § -8.§**

Az önkormányzat és a költségvetési szervek költségvetési főösszegének módosulásai.

**9. §**

Hatályba léptető rendelkezések.

Kérem a tisztelt Képviselő-testületet, hogy a – költségvetést módosító rendelettervezet és a tájékoztató mellékletek megismerése és megvitatása után – jelen előterjesztéssel benyújtott költségvetési rendeletmódosítást szíveskedjen elfogadni.

A költségvetési rendelet módosítása minősített többségi szavazattal fogadható el.

**6.**

**Előzetes hatásvizsgálat**

A jogalkotásról szóló 2010. évi CXXX. törvény 17. §. (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** Hévíz Város Önkormányzat 2022. évi költségvetéséről szóló 2/2022. (II. 11.) rendelet módosítása

**Költségvetési hatása:** A 2022. évi költségvetési rendelet módosításáról szóló rendelet megalkotásához, módosításához kapcsolódó előzetes hatásvizsgálat során megállapítható, hogy az önkormányzatnak az államháztartásról szóló 2011. évi CXCV. törvény 34. §-ában foglalt lehetősége és egyben kötelezettsége, hogy a költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításokról a Képviselő-testület döntsön. A rendeletmódosításra negyedévenként a képviselő-testület döntése szerinti időpontokban, de legkésőbb az éves költségvetési beszámoló elkészítésének határidejéig kerülhet sor.

**Rendelet megalkotásának szükségessége:** A rendeletmódosításról szóló rendelet megalkotásának elmaradása esetén a Képviselő-testület által évközben hozott határozatokban szereplő – az eredeti költségvetésben még nem nevesített - feladatok megvalósításához nem áll rendelkezésre előirányzat. Emiatt a működési és beruházási feladatok végrehajtása nem lehetséges. Az évközben folyósított, az önkormányzatok általános és ágazati feladatokat finanszírozó támogatásainak összege, a kiegészítő támogatások összege, az Áht-n belülről és kívülről átvett pénzek összege, egyéb működési és felhalmozási többletbevételek, - rendeletmódosítás hiányában nem kerülnek átvezetésre az önkormányzat költségvetéséről szóló rendeleten. Emiatt a költségvetési bevétel nem a valós képet mutatná, illetve évközi döntések esetében, a végrehajtás során felmerülő kiadásokra nem állna rendelkezésre a megfelelő előirányzat.

**A jogszabály alkalmazásához szükséges személyi, szervezeti, tárgyi és pénzügyi feltételek**: Jelen költségvetés-módosítási rendelettervezet az Önkormányzatra, és valamennyi intézményére vonatkozóan tartalmaz működési, valamint az Önkormányzat esetében felhalmozási kiadási előirányzat módosítást, illetve a felhalmozási célok közötti átcsoportosítást. A módosítás érinti a személyi juttatásra és munkáltatót terhelő szociális hozzájárulási adóra, dologi kiadásokra, az egyéb működési kiadásokra és a felhalmozási kiadásokra vonatkozó előirányzatokat. Módosul a finanszírozási bevétel és kiadások tervezett összege.

A tárgyi feltételek vizsgálata nem értelmezhető a rendelet megalkotása kapcsán, a pénzügyi feltételek vizsgálatára pedig azért nincs szükség, mivel a pénzügyi feltételeket maga a költségvetés határozza meg.

A költségvetési rendeletmódosítás társadalmi, gazdasági, környezeti és egészségi hatása csupán közvetett, a társadalom és a gazdaság egy szűkebb körét, a város és vonzáskörzetéhez tartozó lakosságot érinti a benne foglalt feladatok és célok megvalósítása érdekében.

**7.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Boros Lajosné | Számviteli ügyintéző |  |  |
| Szintén László | Közgazdasági osztályvezető/pénzügyi ellenőrzés |  |  |
| Dr. Tüske Róbert | Jegyző/törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Gönye József | GAMESZ igazgató |  |  |
| Hermann Katalin | FGYMK igazgató |  |  |
| Varga András | TASZII intézményvezető |  |  |
| Nagy Sándorné | Brunszvik Óvoda vezető |  |  |